Kaapse damvlakke daal ondanks reënvalDie Theewaterskloofdam. Foto: Ayanda Ndamane/ANA Watervlakke in die droogtegeteisterde Kaapstad-gebied het geval tot 21,9%, het die stad se adjunkburgemeester Woensdag gesê. Ian Nielson het gesê damvlakke het verlede week met 0,3% geval, ŉ kleiner daling as in die vorige weke nadat die stad verlede week op twee dae reën gekry het. “Dié daling, wat minder is as vorige weke, is ŉ welkome bevestiging van die impak van Kapenaars se pogings om water te bespaar, asook ŉ klein bydrae van die reën wat ons ontvang het,” het Nielson gesê. “Damvlakke is egter steeds laer as wat hulle op dieselfde tyd in vorige jare was en ons moet voortgaan met ons pogings om seker te maak dat ons veilig deur hierdie jaar kom.” y het gesê die stad se gesamentlike waterverbruik het afgeneem tot 521 miljoen liter water per dag, wat nóg laer is as die verbruiksvlakke in Januarie en Februarie, maar steeds te hoog om te verhoed dat die stad se water heeltemal gaan opraak. Die stad gaan tans gebuk onder die ergste droogte in meer as ŉ eeu. “Om waterverbruik te verminder tot 50 l per persoon per dag is die enigste manier om Dag Zero te vermy,” het Nielson gewaarsku.